Suvestinė redakcija nuo 2024-12-24 iki 2024-12-31

Sprendimas paskelbtas: TAR 2024-09-27, i. k. 2024-16915

VILNIAUS MIESTO SAVIVALDYBĖS

TARYBA

SPRENDIMAS

DĖL VILNIAUS MIESTO SAVIVALDYBĖS GYVENTOJŲ MOKĖJIMO UŽ SOCIALINES PASLAUGAS TVARKOS APRAŠO PATVIRTINIMO

2024 m. rugsėjo 25 d. Nr. 1-685

Vilnius

Vadovaudamasi Lietuvos Respublikos socialinių paslaugų įstatymo 35 straipsnio 9 dalimi ir Lietuvos Respublikos socialinės apsaugos ir darbo ministro 2024 m. birželio 11 d. įsakymu
Nr. A1-397 „Dėl Mokėjimo už socialines paslaugas tvarkos aprašo patvirtinimo“ patvirtintu Mokėjimo už socialines paslaugas tvarkos aprašu, Vilniaus miesto savivaldybės taryba
n u s p r e n d ž i a:

1.	Patvirtinti Vilniaus miesto savivaldybės gyventojų mokėjimo už socialines paslaugas tvarkos aprašą (pridedama).

2.	Nustatyti, kad 2025 m. sausio 1 d. įsigalioja tokia šiuo sprendimu patvirtinto Vilniaus miesto savivaldybės gyventojų mokėjimo už socialines paslaugas tvarkos aprašo 34 punkto redakcija:

„34. Savivaldybės maksimalus dienos socialinės globos išlaidų finansavimo dydis 0,27 BSI už valandą asmenims, bet ne daugiau nei Socialinių paslaugų finansavimo ir lėšų apskaičiavimo metodikoje, tvirtinamoje socialinės apsaugos ir darbo ministro, nustatyto galimo savivaldybių administracijoms iš valstybės biudžeto dotacijų skiriamų lėšų socialinei globai asmeniui su sunkia negalia per mėnesį teikti maksimalaus dydžio.“

3.	Nustatyti, kad 2025 m. sausio 1 d. įsigalioja tokia šiuo sprendimu patvirtinto Vilniaus miesto savivaldybės gyventojų mokėjimo už socialines paslaugas tvarkos aprašo 44 punkto redakcija:

„44. Asmenims su negalia ir su sunkia negalia maksimalus trumpalaikės ir ilgalaikės socialinės globos išlaidų finansavimo dydis per mėnesį yra ne daugiau nei Socialinių paslaugų finansavimo ir lėšų apskaičiavimo metodikoje, tvirtinamoje socialinės apsaugos ir darbo ministro, nustatyto galimo savivaldybių administracijoms iš valstybės biudžeto dotacijų skiriamų lėšų socialinei globai asmeniui su sunkia negalia per mėnesį teikti maksimalaus dydžio.“

4.	Pripažinti netekusiu galios Vilniaus miesto savivaldybės tarybos 2021 m. gruodžio 15 d. sprendimą Nr. 1-1256 „Dėl Mokėjimo už socialines paslaugas tvarkos aprašo patvirtinimo“.

Meras	Valdas Benkunskas

PATVIRTINTA

Vilniaus miesto savivaldybės tarybos

2024 m. rugsėjo 25 d.

sprendimu Nr. 1-685

VILNIAUS MIESTO SAVIVALDYBĖS GYVENTOJŲ MOKĖJIMO UŽ SOCIALINES PASLAUGAS TVARKOS APRAŠAS

I SKYRIUS
BENDROSIOS NUOSTATOS

1.	Vilniaus miesto savivaldybės gyventojų mokėjimo už socialines paslaugas tvarkos aprašas (toliau – Aprašas) nustato asmens (šeimos) mokėjimo už socialines paslaugas tvarką, mokėjimo dydžius bei jų sumažinimo sąlygas, atleidimo nuo mokėjimo už socialines paslaugas atvejus, pagalbos pinigų mokėjimo atvejus, asmens (šeimos) finansinių galimybių vertinimą.

2.	Aprašas taikomas mokėjimui už tas socialines paslaugas, kurias planuoja, skiria, kurių poreikį asmeniui (šeimai) nustato Vilniaus miesto savivaldybės (toliau – Savivaldybė) meras ir kurių teikimas finansuojamas iš Savivaldybės biudžeto ar Savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti. Už kitas privačiai ar papildomai asmens (šeimos) pageidavimu teikiamas socialines paslaugas mokama paslaugas gaunančio asmens (jam atstovaujančio) ir socialinių paslaugų įstaigos tarpusavio susitarimu.

3.	Tais atvejais, kai socialinės globos paslaugų kaina viršija Savivaldybės tarybos nustatytą maksimalų socialinės globos paslaugų išlaidų finansavimo Savivaldybės teritorijos gyventojams dydį, šio dydžio ir socialinės globos paslaugų kainos skirtumas asmens (šeimos) pageidavimu mokamas paslaugas gaunančio asmens (jam atstovaujančio asmens) ir socialinių paslaugų įstaigos tarpusavio susitarimu.

4.	Aprašas yra taikomas:

4.1.	asmenims, faktiškai gyvenantiems Savivaldybėje, – dėl bendrųjų socialinių paslaugų, socialinės priežiūros paslaugų, nesusijusių su apgyvendinimu, apmokėjimo, pagalbos pinigų mokėjimo;

4.2.	asmenims, deklaravusiems gyvenamąją vietą Savivaldybėje arba įtrauktiems į gyvenamosios vietos nedeklaravusių asmenų apskaitą, – dėl laikino atokvėpio paslaugos, socialinės priežiūros paslaugų, susijusių su apgyvendinimu, socialinės globos paslaugų apmokėjimo bei pagalbos pinigų mokėjimo;

4.3.	šeimynoms ir globos centrams (budintiems globotojams, nuolatiniams globotojams), kurių buveinė įregistruota Savivaldybės teritorijoje arba su kuriais Savivaldybė yra sudariusi paslaugų pirkimo sutartį.

5.	Socialinių paslaugų kaina apskaičiuojama vadovaujantis Lietuvos Respublikos socialinės apsaugos ir darbo ministro 2024 m. birželio 25 d. įsakymu Nr. A1-426 „Dėl Socialinių paslaugų finansavimo ir lėšų apskaičiavimo metodikos patvirtinimo“.

6.	Savivaldybės biudžetinių ir viešųjų įstaigų teikiamų socialinių paslaugų kainą kiekvienų metų paskutinį ketvirtį, suderinęs su įstaigos veiklą kuruojančiu ir socialines paslaugas mieste organizuojančiu Savivaldybės administracijos skyriumi, tvirtina socialines paslaugas teikiančios įstaigos vadovas. Nauja kaina įsigalioja kitų metų sausio 1 d.

7.	Mokėjimo už socialines paslaugas dydis asmeniui (šeimai) nustatomas individualiai, atsižvelgiant į asmens (šeimos) finansines galimybes mokėti už socialines paslaugas ir asmeniui (šeimai) teikiamų socialinių paslaugų rūšį.

8.	Asmens (šeimos) mokėjimo už socialines paslaugas dydis gali būti nustatytas tik pinigine išraiška ir negali būti didesnis už asmeniui (šeimai) teikiamų socialinių paslaugų kainą.

9.	Asmens (šeimos) teisės ir pareigos dėl mokėjimo už socialines paslaugas reglamentuojamos mero nustatyta tvarka pasirašomoje trišalėje (keturšalėje) socialines paslaugas gaunančio asmens ar jo globėjo (rūpintojo, aprūpintojo), kito teisėto asmens atstovo, Savivaldybės administracijos arba jos įgaliotos įstaigos ir socialines paslaugas teikiančios socialinių paslaugų įstaigos Socialinių paslaugų teikimo ir apmokėjimo sutartyje.

10.	Konkretus asmens (šeimos) mokėjimo už socialines paslaugas dydis apskaičiuojamas rengiant Socialinių paslaugų teikimo ir apmokėjimo sutartį. Mokestis mokamas už praėjusį mėnesį suteiktas socialines paslaugas.

11.	Aprašas parengtas vadovaujantis Lietuvos Respublikos socialinių paslaugų įstatymu ir Lietuvos Respublikos socialinės apsaugos ir darbo ministro 2024 m. birželio 11 d. įsakymu
Nr. A1-397 „Dėl Mokėjimo už socialines paslaugas tvarkos aprašo patvirtinimo“ patvirtintu Mokėjimo už socialines paslaugas tvarkos aprašu. Apraše vartojamos sąvokos atitinka šiuose teisės aktuose apibrėžtas sąvokas.

II SKYRIUS
MOKĖJIMAS UŽ PREVENCINES IR BENDRĄSIAS SOCIALINES PASLAUGAS

12.	Nemokamai teikiamos:

12.1.	prevencinės socialinės paslaugos;

12.2.	bendrosios socialinės paslaugos: konsultavimas; tarpininkavimas ir atstovavimas; maitinimo organizavimas, aprūpinimas būtiniausiais drabužiais ir avalyne, asmeninės higienos ir priežiūros paslaugų organizavimas, darbas su jaunimu gatvėje;

12.3.	bendroji socialinė paslauga – transporto organizavimas, teikiama nemokamai asmeniui (šeimai), teisės aktų nustatyta tvarka gaunančiam (-iai) socialinę pašalpą, arba asmeniui (šeimai), kurio (-ios) pajamos (vidutinės šeimos pajamos, tenkančios vienam šeimos nariui) yra mažesnės kaip 2 valstybės remiamų pajamų (toliau – VRP) dydžiai, išskyrus asmenis, gaunančius individualios pagalbos teikimo išlaidų kompensaciją, mokamą pagal Lietuvos Respublikos tikslinių kompensacijų įstatymą.

13.	Mokėjimo už vienkartinio pobūdžio transporto paslaugas dydžiai yra:

13.1.	7,5 procento bazinės socialinės išmokos dydžio (toliau – BSI) už paslaugų gavėjo nuvežimą transporto priemone iki paskyrimo vietos, laukimą paskyrimo vietoje ne ilgiau kaip vieną valandą ir parvežimą atgal;

13.2.	5 procentai BSI už paslaugų gavėjo nuvežimą (parvežimą) viena kryptimi;

13.3.	išimties atvejais ir esant pagrįstam poreikiui bei atsižvelgiant į socialinio darbuotojo vertinimą ir rekomendaciją, transporto paslauga gali būti suteikiama už Savivaldybės ribų. Tokiais atvejais paslaugų gavėjas apmoka transporto priemonės degalų sąnaudas, išreikštas eurais.

14.	Periodinės (už paslaugų gavėjo nuvežimą ir parvežimą pagal patvirtintą grafiką ir maršrutą) transporto paslaugos teikiamos nemokamai, kai asmuo jas gauna ne daugiau kaip 3 kartus per mėnesį. Kai periodinių transporto paslaugų suteikiama daugiau kaip 3 kartus per mėnesį, asmens mėnesinis mokestis yra:

14.1.	25 procentai BSI;

14.2.	20 procentų BSI, jei asmeniui skirtos dienos socialinės globos paslaugos socialinių paslaugų įstaigoje.

15.	Asmens (šeimos) finansinių galimybių vertinimas atliekamas tik tais atvejais, kai asmuo, pageidaujantis gauti transporto paslaugas, ar jo globėjas, rūpintojas, aprūpintojas, prašyme nurodo, kad pajamos yra mažesnės kaip 2 VRP dydžiai arba gauna socialinę pašalpą.

III SKYRIUS
MOKĖJIMAS UŽ SOCIALINĘ PRIEŽIŪRĄ

16.	Mokėjimo už socialinę priežiūrą dydis nustatomas pagal asmens (šeimos) pajamas.

17.	Socialinės reabilitacijos asmenims su negalia bendruomenėje paslaugos, vaikų dienos socialinė priežiūra, socialinė priežiūra šeimoms, psichosocialinė pagalba (jeigu ji neteikiama su apgyvendinimu), pagalba globėjams (rūpintojams), budintiems ir nuolatiniams globotojams, įtėviams ir šeimynų dalyviams ar besirengiantiesiems jais tapti, socialinių dirbtuvių paslaugos, intensyvi krizių įveikimo pagalba (jeigu ji neteikiama su apgyvendinimu), palydėjimo paslauga jaunuoliams, psichologinė ir socialinė reabilitacija vaikams bendruomenėje, kurios finansuojamos iš Savivaldybės biudžeto lėšų ar iš valstybės biudžeto dotacijų Savivaldybių biudžetams arba iš Europos Sąjungos struktūrinių fondų lėšų, teikiamos nemokamai.

18.	Pagalbos globėjams (rūpintojams), budintiems globotojams, nuolatiniams globotojams, įtėviams ir šeimynų dalyviams ar besirengiantiesiems jais tapti paslaugų teikimas, finansavimo sutarčių tarp globos centro ir Savivaldybės administracijos sudarymas, nutraukimas, vykdymas ir kontrolė organizuojama Savivaldybės tarybos nustatyta tvarka.

19.	Asmens (šeimos) mokėjimo dydis per mėnesį už apgyvendinimą savarankiško gyvenimo namuose, už intensyvią krizių įveikimo pagalbą su apgyvendinimu, už pagalbą į namus ir už apgyvendinimą apsaugotame būste, kai asmens (šeimos) mėnesio pajamos (vidutinės šeimos pajamos, tenkančios vienam šeimos nariui) yra:

19.1.	didesnės kaip 2 VRP dydžiai, bet mažesnės kaip 3 VRP dydžiai, – 5 procentai asmens (šeimos) pajamų;

19.2.	3 VRP dydžiai arba didesnės už juos, bet mažesnės kaip 4 VRP dydžiai, – 10 procentų asmens (šeimos) pajamų;

19.3.	4 VRP dydžiai arba didesnės už juos, bet mažesnės kaip 5 VRP dydžiai, – 15 procentų asmens (šeimos) pajamų;

19.4.	5 VRP dydžiai arba didesnės, – 20 procentų asmens (šeimos) pajamų.

20.	Jeigu asmuo pagal Tikslinių kompensacijų įstatymą gauna (arba negauna, bet jam yra paskirta) individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, mokėjimo už socialinės priežiūros paslaugas, nurodytas Aprašo 19 punkte, dydis asmeniui nustatomas atsižvelgiant į šias kompensacijas ir yra:

20.1.	40 procentų šios kompensacijos dydžio, jeigu šios paslaugos teikiamos asmeniui, kuriam nustatytas pirmo arba antro lygio individualios pagalbos teikimo išlaidų kompensacijos poreikis;

20.2.	60 procentų šios kompensacijos dydžio, jeigu šios paslaugos teikiamos asmeniui, kuriam nustatytas trečio arba ketvirto lygio individualios pagalbos teikimo išlaidų kompensacijos poreikis.

21.	Kai asmuo gydomas stacionariose gydymo ar reabilitacijos įstaigose, jis yra atleidžiamas nuo mokėjimo už socialinės priežiūros paslaugas proporcingai gydymosi laikui.

22.	Mokėjimo už apgyvendinimo nakvynės namuose teikiamas socialinės priežiūros paslaugas dydis yra 20 procentų 1 VRP per mėnesį.

23.	Mokėjimo už laikino apnakvindinimo paslaugą biudžetinės įstaigos Vilniaus „Vilko pėdos“ namų padalinyje „Saugūs namai“, kai paslauga suteikiama ilgiau nei 4 val., dydis yra 20 procentų VRP.

24.	Savarankiško gyvenimo namų gyventojai ir apsaugotame būste teikiamų socialinės priežiūros paslaugų gavėjai, padovanoję savo būstą Savivaldybei, nuo mokėjimo už šias socialinės priežiūros paslaugas yra atleidžiami. Socialinės priežiūros paslaugų teikimo išlaidos dengiamos Savivaldybės biudžeto lėšomis.

25.	Asmuo atleidžiamas nuo mokėjimo už socialinės priežiūros paslaugas, susijusias su apgyvendinimu, jo pateiktame prašyme nurodytam terminui, bet ne ilgiau nei 30 kalendorinių dienų, subjekto, skyrusio socialines paslaugas, sprendimu šiais atvejais:

25.1.	krizių atvejais, kai socialinę riziką patiriantis suaugęs asmuo patiria fizinį ar psichologinį smurtą arba kyla grėsmė jo fiziniam ar emociniam saugumui, sveikatai ar gyvybei;

25.2.	asmens turto praradimo dėl stichinės nelaimės, gaisro ar vagystės atveju.

26.	Mokėjimo už trumpiau nei vieną kalendorinį mėnesį, ne visą dieną ar trumpiau nei nustatyta maksimali galima socialinės priežiūros paslaugų teikimo trukmė teikiamas socialinės priežiūros paslaugas dydis nustatomas proporcingai teikiamų socialinės priežiūros paslaugų trukmei.

27.	Socialinių paslaugų įstaigos vadovas turi teisę, esant objektyvių priežasčių ir gavęs socialinės paslaugos gavėjo prašymą raštu, atidėti mokėjimą už suteiktas socialinės priežiūros paslaugas vienam mėnesiui.

28.	Asmuo, pageidaujantis kartotinai gauti socialinės priežiūros paslaugas, turi būti atsiskaitęs su socialinių paslaugų įstaiga už anksčiau teiktas šios rūšies paslaugas.

29.	Asmeniui (šeimai), teisės aktų nustatyta tvarka gaunančiam (-iai) socialinę pašalpą, arba asmeniui (šeimai), kurio (-ios) mėnesio pajamos (vidutinės šeimos pajamos, tenkančios vienam šeimos nariui) yra mažesnės kaip 2 VRP dydžiai, socialinė priežiūra teikiama nemokamai, išskyrus socialinę riziką patiriančius suaugusius asmenis, ilgiau kaip mėnesį per kalendorinius metus gyvenančius socialinių paslaugų įstaigoje ir joje gaunančius socialinę priežiūrą, ir asmenis, gaunančius individualios pagalbos teikimo išlaidų kompensaciją, mokamą pagal Tikslinių kompensacijų įstatymą.

30.	Atskaičius nustatytą asmens (šeimos) mokėjimo už socialinę priežiūrą dalį, asmens mėnesio pajamos (vidutinės šeimos pajamos, tenkančios vienam šeimos nariui) negali likti mažesnės kaip 2 VRP dydžiai, išskyrus asmenis, gaunančius individualios pagalbos teikimo išlaidų kompensaciją, o socialinę riziką patiriančio suaugusio asmens, ilgiau kaip mėnesį per kalendorinius metus gyvenančio socialinių paslaugų įstaigoje ir joje gaunančio socialinę priežiūrą, mėnesio pajamos negali likti mažesnės nei 0,8 VRP.

IV SKYRIUS
MOKĖJIMAS UŽ DIENOS SOCIALINĘ GLOBĄ

31.	Mokėjimo už dienos socialinę globą dydis nustatomas atsižvelgiant į asmens pajamas.

32.	Jeigu asmuo pagal Tikslinių kompensacijų įstatymą gauna (arba negauna, bet jam yra paskirta) individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, mokėjimo už dienos socialinę globą dydis asmeniui nustatomas atsižvelgiant į šias kompensacijas ir yra:

32.1.	40 procentų šios kompensacijos dydžio, jeigu šios paslaugos teikiamos asmeniui, kuriam nustatytas pirmo arba antro lygio individualios pagalbos teikimo išlaidų kompensacijos poreikis;

32.2.	60 procentų šios kompensacijos dydžio, jeigu šios paslaugos teikiamos asmeniui, kuriam nustatytas trečio arba ketvirto lygio individualios pagalbos teikimo išlaidų kompensacijos poreikis.

33.	Jeigu asmuo pagal Tikslinių kompensacijų įstatymą negauna (nėra skirta) individualios pagalbos teikimo išlaidų kompensacijos ar iki 2023 m. gruodžio 31 d. nustatyta tvarka paskirtos slaugos ar priežiūros (pagalbos) išlaidų tikslinės kompensacijos, asmens mokėjimo už vieną kalendorinį mėnesį teikiamą dienos socialinę globą dydis yra:

33.1.	asmens, kurio mėnesio pajamos yra mažesnės kaip 2 VRP dydžiai, – 10 procentų asmens pajamų;

33.2.	asmens, kurio mėnesio pajamos yra 2 VRP dydžiai arba didesnės už juos, bet mažesnės kaip 3 VRP dydžiai, – 15 procentų asmens pajamų;

33.3.	asmens, kurio mėnesio pajamos yra 3 VRP dydžiai arba didesnės, – 20 procentų asmens pajamų.

34.	Savivaldybės maksimalus dienos socialinės globos asmens namuose išlaidų finansavimo dydis yra 0,27 BSI už valandą.

35.	Skirtumas tarp socialinės globos kainos ir asmens mokėjimo už dienos socialinės globos paslaugas dydžio apmokamas iš Savivaldybės biudžeto lėšų arba Savivaldybės biudžetui skiriamų Lietuvos Respublikos valstybės biudžeto dotacijų socialinėms paslaugoms teikti, bet ne daugiau nei Apraše nustatytas maksimalus dienos socialinės globos išlaidų finansavimo dydis.

36.	Mokėjimo už trumpiau nei vieną kalendorinį mėnesį teikiamą dienos socialinę globą dydis asmeniui nustatomas proporcingai jam skirtos dienos socialinės globos trukmei, atsižvelgiant į maksimalią galimą dienos socialinės globos trukmę, nurodytą Socialinių paslaugų kataloge.

V SKYRIUS
MOKĖJIMAS UŽ TRUMPALAIKĘ IR ILGALAIKĘ SOCIALINĘ GLOBĄ

37.	Mokėjimo už trumpalaikę socialinę globą dydis nustatomas atsižvelgiant į asmens pajamas.

38.	Asmens mokėjimo už vieną kalendorinį mėnesį teikiamą trumpalaikę socialinę globą dydis yra 80 procentų asmens pajamų. Jeigu asmuo pagal Tikslinių kompensacijų įstatymą gauna individualios pagalbos teikimo išlaidų kompensaciją, 100 procentų šios kompensacijos skiriama trumpalaikės socialinės globos išlaidoms padengti.

39.	Mokėjimo už trumpiau nei vieną kalendorinį mėnesį ar ne visą parą teikiamą trumpalaikę socialinę globą dydis nustatomas proporcingai skirtos trumpalaikės socialinės globos trukmei.

40.	Mokėjimo už ilgalaikę socialinę globą suaugusiam asmeniui dydis per mėnesį yra 80 procentų asmens pajamų, o tais atvejais, kai asmuo pradėjo gauti ilgalaikę socialinę globą po 2007 m. sausio 1 d., – atsižvelgiama ir į asmens turtą, jeigu asmens turto vertė yra didesnė už jo gyvenamosios vietos savivaldybėje nustatytą turto vertės normatyvą. Jeigu asmuo pagal Tikslinių kompensacijų įstatymą gauna individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, visa šios kompensacijos suma (100 procentų) skiriama ilgalaikės socialinės globos išlaidoms padengti.

41.	Jeigu suaugusio asmens, pradėjusio gauti ilgalaikę socialinę globą po 2007 m. sausio 1 d., turto vertė yra didesnė už jo gyvenamosios vietos savivaldybėje nustatytą turto vertės normatyvą, mokėjimo už šiam asmeniui teikiamą ilgalaikę socialinę globą dydis per mėnesį padidėja vienu procentu, skaičiuojant nuo jo turto vertės, viršijančios šį normatyvą.

42.	Asmenys, padovanoję savo būstą Savivaldybei, nuo mokėjimo už ilgalaikės socialinės globos paslaugas yra atleidžiami. Šiems asmenims ilgalaikė socialinė globa suteikiama išimties (prioriteto) tvarka. Šiame punkte nurodytu atveju ilgalaikės socialinės globos paslaugų teikimo išlaidos padengiamos iš Savivaldybės biudžeto lėšų arba Savivaldybės biudžetui skiriamų Lietuvos Respublikos valstybės biudžeto dotacijų socialinėms paslaugoms teikti.

43.	Mokėjimo už ilgalaikę socialinę globą vaikui su negalia dydis nustatomas neatsižvelgiant į asmens turtą ir yra 80 procentų vaiko pajamų. Trumpalaikė ir ilgalaikė socialinė globa likusiam be tėvų globos vaikui ir socialinę riziką patiriančiam vaikui teikiama nemokamai.

44.	Savivaldybės maksimalus trumpalaikės ir ilgalaikės socialinės globos išlaidų finansavimo dydis per mėnesį yra 21 BSI asmenims su negalia, 25 BSI asmenims su sunkia negalia.

45.	Savivaldybės maksimalus trumpalaikės ir ilgalaikės socialinės globos išlaidų finansavimo dydis likusiems be tėvų globos vaikams ir socialinės rizikos veiksnius patiriantiems vaikams – 60 BSI, o likusiems be tėvų globos vaikams ir socialinės rizikos veiksnius patiriantiems vaikams, turintiems negalią, emocijų ir elgesio sutrikimų, linkusiems nusikalsti, turintiems asocialaus elgesio apraiškų, priklausomybę nuo alkoholio ar narkotinių medžiagų ir kuriems Savivaldybės mero sudarytos komisijos sprendimu skirtos socialinės globos paslaugos su siūlymu Savivaldybės administracijos direktoriui nustatyti individualų finansavimo dydį, – 70 BSI.

46.	Skirtumas tarp socialinės globos kainos ir asmens mokėjimo už trumpalaikės, ilgalaikės socialinės globos paslaugas dydžio apmokamas iš Savivaldybės biudžeto lėšų arba Savivaldybės biudžetui skiriamų Lietuvos Respublikos valstybės biudžeto dotacijų socialinėms paslaugoms teikti, bet ne daugiau nei Apraše nustatytas maksimalus trumpalaikės, ilgalaikės socialinės globos išlaidų finansavimo dydis.

47.	Jeigu asmuo, gyvenantis socialinės globos įstaigoje, dienos metu gauna dienos socialinės globos paslaugas kitoje dienos socialinės globos įstaigoje, jis socialinės globos įstaigai moka nustatyto dydžio mokestį už ilgalaikę socialinę globą. Ilgalaikės socialinės globos įstaiga perveda apskaičiuoto dydžio mokestį dienos socialinės globos įstaigai už asmeniui teikiamas dienos socialinės globos paslaugas.

48.	Asmeniui, laikinai socialinės apsaugos ir darbo ministro nustatyta tvarka išvykusiam iš ilgalaikę socialinę globą teikiančios socialinių paslaugų įstaigos, mokėjimo už ilgalaikę socialinę globą dydis sumažinamas – už laiką nuo ketvirtos paros, skaičiuojamos nuo paros, kai asmuo išvykęs, asmuo moka 30 procentų jam nustatyto mokėjimo dydžio. Už 3 pirmąsias paras, skaičiuojamas nuo asmens išvykimo paros (įskaitant ir tuos atvejus, kai asmuo išvyksta trumpiau kaip 3 paroms), mokėjimo už ilgalaikę socialinę globą dydis nemažinamas. Laikas, kai asmuo laikomas išvykusiu, pradedamas skaičiuoti nuo kitos paros, einančios po išvykimo paros.

49.	Nuo skirtumo tarp įstaigos trumpalaikės ar ilgalaikės socialinės globos kainos ir asmens mokamos dalies, kai asmuo neturi turto ir jo pajamos neviršija 1 VRP dydžio, bei Apraše nustatyto maksimalaus socialinės globos išlaidų finansavimo dydžio sumos mokėjimo Socialinės globos skyrimo komisija, sudaroma Savivaldybės administracijos direktoriaus įsakymu, vadovaudamasi Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus bei suaugusio asmens su negalia socialinės globos poreikio nustatymo metodikos patvirtinimo“ (toliau – Socialinės globos skyrimo komisija), esant asmens, jo globėjo (rūpintojo, aprūpintojo) ar įstaigos prašymui, atleidžia:

49.1.	vienišą asmenį (t. y. vieną gyvenantį asmenį, neturintį sutuoktinio, vaikų, vaikaičių, globėjo, rūpintojo, aprūpintojo);

49.2.	asmenį, kurio suaugę vaikai ir (ar) vaikaičiai yra socialinę riziką patiriantys asmenys;

49.3.	asmenį, kurio suaugusiems vaikams ir (ar) vaikaičiams reikalinga socialinė priežiūra ar globa.

VI SKYRIUS

MOKĖJIMAS UŽ LAIKINO ATOKVĖPIO PASLAUGĄ

50.	Mokėjimo už laikino atokvėpio paslaugą dydis nustatomas atsižvelgiant į individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, mokamą pagal Tikslinių kompensacijų įstatymą laikino atokvėpio paslaugos gavėjo prižiūrimam asmeniui.

51.	Mokėjimo už laikino atokvėpio paslaugą dydis per mėnesį yra:

51.1.	ne didesnis nei 40 procentų individualios pagalbos teikimo išlaidų kompensacijos, mokamos pagal Tikslinių kompensacijų įstatymą laikino atokvėpio paslaugos gavėjo prižiūrimam asmeniui, kuriam nustatytas pirmo arba antro lygio individualios pagalbos teikimo išlaidų kompensacijos poreikis, dydžio;

51.2.	ne didesnis nei 60 procentų individualios pagalbos teikimo išlaidų kompensacijos, mokamos pagal Tikslinių kompensacijų įstatymą laikino atokvėpio paslaugos gavėjo prižiūrimam asmeniui, kuriam nustatytas trečio arba ketvirto lygio individualios pagalbos teikimo išlaidų kompensacijos poreikis, dydžio.

52.	Mokėjimo už laikino atokvėpio paslaugą, teikiamą trumpiau nei nustatyta maksimali galima laikino atokvėpio paslaugos teikimo trukmė, dydis nustatomas proporcingai teikiamos paslaugos laikino atokvėpio paslaugos trukmei.

VII SKYRIUS

PAGALBOS PINIGŲ MOKĖJIMAS

53.	Pagalbos pinigų rūšys:

53.1.	periodinė piniginė išmoka, mokama šeimai (asmeniui), šeimynai už vaikų globą (rūpybą), budinčiam globotojui ar nuolatiniam globotojui per globos centrą už vaikų priežiūrą;

53.2.	vienkartinė vaiko įsikūrimo išmoka, mokama šeimai (asmeniui), šeimynai, budinčiam globotojui ar nuolatiniam globotojui per globos centrą, globojamo (rūpinamo) vaiko gyvenamajai erdvei sukurti ir būtiniausioms reikmėms įsigyti.

54.	Pagalbos pinigai skiriami:

54.1.	globėjams (rūpintojams), kurių globojamiems (rūpinamiems) vaikams globa (rūpyba) po 2007 m. sausio 1 d. nustatyta Vilniaus miesto vaiko teisių apsaugos institucijos teikimu ir kurie deklaravę gyvenamąją vietą ar įtraukti į gyvenamosios vietos neturinčių asmenų apskaitą Savivaldybėje ir (arba) nedeklaravę gyvenamosios vietos ir neįtraukti į gyvenamosios vietos neturinčių asmenų apskaitą Savivaldybėje, tačiau faktiškai gyvena Savivaldybės teritorijoje;

54.2.	globėjams (rūpintojams), kurių globojamiems (rūpinamiems) vaikams globa (rūpyba) nustatyta iki 2006 m. gruodžio 31 d. ir kurie deklaravę gyvenamąją vietą ar įtraukti į gyvenamosios vietos neturinčių asmenų apskaitą Savivaldybėje ir (arba) nedeklaravę gyvenamosios vietos ir neįtraukti į gyvenamosios vietos neturinčių asmenų apskaitą Savivaldybėje, tačiau faktiškai gyvena Savivaldybės teritorijoje;

54.3.	šeimynoms, budinčiam globotojui ar nuolatiniam globotojui per globos centrą, kurių buveinė įregistruota Savivaldybės teritorijoje arba su kuriais Savivaldybė yra sudariusi paslaugų teikimo sutartį.

55. Neteko galios nuo 2024-12-24

Punkto naikinimas:

Nr. 1-804, 2024-12-18, paskelbta TAR 2024-12-23, i. k. 2024-22992

56.	Pagalbos pinigų dydžiai:

56.1.	šeimai (asmeniui), šeimynai už vaikų globą (rūpybą), budinčiam globotojui ar nuolatiniam globotojui per globos centrą už vaikų priežiūrą per mėnesį skiriama periodinė piniginė išmoka:

56.1.1.	už vieno vaiko iki 18 metų ir vyresnio, jeigu jis ir toliau gyvena pas buvusį globėją (rūpintoją) ar šeimynoje ir mokosi pagal bendrojo ugdymo programą, baigiamaisiais mokymosi metais mokami iki tų metų rugsėjo 1 dienos, o jeigu mokosi pagal formaliojo profesinio mokymo programą (taip pat ir asmeniui, kurio mokymą pagal bendrojo ugdymo programą kartu su profesinio ugdymo programa vykdo profesinio mokymo teikėjai) ar studijuoja aukštojoje mokykloje pagal nuolatinės studijų formos programą, iki mokymosi ar studijų pagal šias programas baigimo dienos, bet ne ilgiau, iki jam sukaks 24 metai, globą (rūpybą) ar priežiūrą, – 3 BSI dydžių suma;

56.1.2.	už dviejų vaikų iki 18 metų ir vyresnių, jeigu jie ir toliau gyvena pas buvusį globėją (rūpintoją) ar šeimynoje ir mokosi pagal bendrojo ugdymo programą, baigiamaisiais mokymosi metais mokami iki tų metų rugsėjo 1 dienos, o jeigu mokosi pagal formaliojo profesinio mokymo programą (taip pat ir asmeniui, kurio mokymą pagal bendrojo ugdymo programą kartu su profesinio ugdymo programa vykdo profesinio mokymo teikėjai) ar studijuoja aukštojoje mokykloje pagal nuolatinės studijų formos programą, iki mokymosi ar studijų pagal šias programas baigimo dienos, bet ne ilgiau, iki jam sukaks 24 metai, globą (rūpybą) ar priežiūrą, – 5 BSI dydžių suma;

56.1.3.	už trijų ir daugiau vaikų iki 18 metų ir vyresnių, jeigu jie ir toliau gyvena pas buvusį globėją (rūpintoją) ar šeimynoje ir mokosi pagal bendrojo ugdymo programą, baigiamaisiais mokymosi metais mokami iki tų metų rugsėjo 1 dienos, o jeigu mokosi pagal formaliojo profesinio mokymo programą (taip pat ir asmeniui, kurio mokymą pagal bendrojo ugdymo programą kartu su profesinio ugdymo programa vykdo profesinio mokymo teikėjai) ar studijuoja aukštojoje mokykloje pagal nuolatinės studijų formos programą, iki mokymosi ar studijų pagal šias programas baigimo dienos, bet ne ilgiau, iki jam sukaks 24 metai, globą (rūpybą) ar priežiūrą, – 8 BSI dydžių suma;

56.2.	už vaikų iki 3 metų amžiaus globą (rūpybą) ar priežiūrą periodinė pagalbos pinigų suma papildomai didinama 1 BSI dydžiu per mėnesį;

56.3.	šeimai (asmeniui), šeimynai, budinčiam globotojui ar nuolatiniam globotojui per globos centrą, mokama 500 (penkių šimtų) Eur vienkartinė vaiko įsikūrimo išmoka vaiko gyvenamajai erdvei sukurti ir būtiniausioms reikmėms įsigyti.

57. Periodinės piniginės išmokos skyrimo dydis už ne visą mėnesį teikiamą globą (rūpybą) ar priežiūrą nustatomas proporcingai teikiamos globos (rūpybos) ar vaiko priežiūros trukmei.

Punkto pakeitimai:

Nr. 1-804, 2024-12-18, paskelbta TAR 2024-12-23, i. k. 2024-22992

571. Globėjai (rūpintojai) ir šeimynos dėl pagalbos pinigų skyrimo kreipiasi į Savivaldybės administracijos Socialinių išmokų skyrių, budintys globotojai per globos centrus kreipiasi į Savivaldybės administracijos Socialinės gerovės skyrių. Kreipimosi dėl pagalbos pinigų skyrimo ir išmokėjimo procedūrą, prašymo pagalbos pinigams gauti formą nustato Savivaldybės administracijos direktorius

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

572. Pagalbos pinigai (periodinė išmoka) globėjui (rūpintojui) ir šeimynai skiriami nuo prašymo pagalbos pinigams gauti pateikimo mėnesio 1 dienos (jei kreipiamasi tą mėnesį, kurį nustatyta globa (rūpyba), nuo globos (rūpybos) nustatymo dienos), globos centrui – nuo vaiko apgyvendinimo pas budintį globotoją dienos

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

573.Pagalbos pinigai globėjui (rūpintojui) ar šeimynos dalyviui išmokami už praėjusį mėnesį iki einamojo mėnesio 25 dienos, lėšas pervedant į globėjo (rūpintojo) ar šeimynos (šeimynos dalyvio) atsiskaitomąją sąskaitą Lietuvos Respublikos teritorijoje esančiame banke ar banko skyriuje

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

574. Globėjai (rūpintojai), šeimynos ir globos centrai (budintys globotojai), kurie kreipiasi dėl pagalbos pinigų ir kurie juos gauna, privalo:

574.1. pateikti Savivaldybės administracijos Socialinių išmokų skyriui ir Savivaldybės administracijos Socialinės gerovės skyriui dokumentus ir duomenis, įrodančius asmens teisę gauti pagalbos pinigus;

574.2. pagalbos pinigus naudoti pagal jų tikslinę paskirtį;

574.3. per mėnesį pranešti Savivaldybės administracijos Socialinių išmokų skyriui ir Savivaldybės administracijos Socialinės gerovės skyriui apie atsiradusias aplinkybes, turinčias įtakos teisei į pagalbos pinigus

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

575. Pagalbos pinigai neskiriami arba jų mokėjimas nutraukiamas:

575.1. jeigu paskelbta globojamo (rūpinamo) vaiko paieška ar jis teismo pripažintas nežinia kur esančiu, – kol neišnyksta nurodytos aplinkybės;

575.2. jeigu globojamas (rūpinamas) vaikas yra suimtas, atlieka su laisvės atėmimu susijusią bausmę, apgyvendintas socializacijos centre;

575.3. jeigu jie gaunami kitoje savivaldybėje;

575.4. įvaikinus globotinį (rūpintinį);

575.5. apgyvendinus globotinį (rūpintinį) socializacijos centre, mokyklos bendrabutyje ir jeigu jam yra teikiamas išlaikymas (nemokamai gauna nakvynę ir maistą);

575.6. globotinis (rūpintinis) nutraukė mokymąsi pagal bendrojo ugdymo programą;

575.7. globotinis (rūpintinis) yra emancipuotas ar sudarė santuoką;

575.8. globėjui (rūpintojui) deklaravus savo gyvenamąją vietą kitoje savivaldybėje arba išvykus gyventi į užsienio valstybę;

575.9. panaikinus globą (rūpybą);

575.10. globėjui (rūpintojui) atsisakius pagalbos pinigų;

575.11. vaikui, sulaukusiam pilnametystės ir toliau gyvenančiam pas buvusį globėją (rūpintoją) nutraukus mokymąsi;

575.12. mirus globotiniui (rūpintiniui) ar globėjui (rūpintojui);

575.13. nustačius, kad pagalbos pinigai naudojami ne pagal paskirtį ir neužtikrinama globotinio (rūpintinio) gerovė

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

576. Vilniaus miesto vaiko teisių apsaugos skyrius, pagal kompetenciją turėdamas informaciją apie aplinkybes, nurodytas Aprašo 575.1–575.13 papunkčiuose, per 5 darbo dienas raštu informuoja Savivaldybės administracijos Socialinių išmokų skyrių

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

577. Globos centrai, pagal kompetenciją turėdami informaciją apie aplinkybes, nurodytas Aprašo 575.1–575.13 papunkčiuose, per 5 darbo dienas raštu informuoja Savivaldybės administracijos Socialinės gerovės skyrių

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

578. Pagalbos pinigų mokėjimas nutraukiamas nuo informacijos, nurodytos Aprašo 575, 576 ar 577 punktuose, gavimo dienos (kai rašte nurodyta siūloma pagalbos pinigų mokėjimo nutraukimo data – nuo nurodytos datos)

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

579. Pagalbos pinigų permokų gavėjams nustatymas ir permokėtų sumų, kurios negrąžintos arba neišskaičiuotos ir dėl kurių likęs įsiskolinimas, tvarkymas vykdomas mero potvarkiu patvirtinto Socialinių išmokų permokų nagrinėjimo tvarkos aprašo nustatyta tvarka.

Papildyta punktu:

Nr. 1-804, 2024-12-18, paskelbta TAR 2024-12-23, i. k. 2024-22992

VIII SKYRIUS

ASMENS (ŠEIMOS) FINANSINIŲ GALIMYBIŲ VERTINIMAS

58.	Asmens (šeimos) finansinės galimybės mokėti už socialines paslaugas vertinamos ir apskaičiuojamos nustačius asmens (šeimos) socialinių paslaugų poreikį. Išskirtiniais atvejais, kai socialinės paslaugos asmeniui (šeimai) skiriamos siekiant išvengti grėsmės asmens (šeimos) fiziniam ir emociniam saugumui, sveikatai ar gyvybei, asmens (šeimos) finansinės galimybės vertinamos po to, kai nustatomas asmens (šeimos) socialinių paslaugų poreikis ir jam (jai) skiriamos socialinės paslaugos.

59.	Asmens (šeimos) finansines galimybes vertina Vilniaus miesto socialinių paslaugų centro, esant poreikiui, Savivaldybės administracijos Socialinės gerovės skyriaus atsakingi specialistai, vadovaudamiesi Lietuvos Respublikos socialinių paslaugų įstatymo ir Mokėjimo už socialines paslaugas tvarkos aprašo, patvirtinto Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, VIII–X skyrių nuostatomis.

60.	Pasikeitus asmens pajamoms ir (ar) turtui, naujas asmens finansinių galimybių vertinimas atliekamas per 20 darbo dienų gavus informaciją apie asmens pajamų ir (ar) turto pokyčius.

61.	Jeigu nuo sprendimo skirti socialines paslaugas, susijusias su apgyvendinimu, iki siuntimo į socialines paslaugas teikiančią įstaigą praeina daugiau kaip 2 mėnesiai, asmens finansinės galimybės ir mokėjimo dydis nustatomas iš naujo.

62.	Iš naujo įvertinus asmens (šeimos) finansines galimybes, asmuo už socialines paslaugas moka nuo to mėnesio, nuo kurio pasikeitė asmens (šeimos) pajamos, turtas arba teisės aktai, reglamentuojantys mokėjimą už socialines paslaugas.

63.	Asmuo (vienas iš suaugusių šeimos narių), pageidaujantis gauti socialines paslaugas, ar jo globėjas (rūpintojas, aprūpintojas) turi raštu pateikti informaciją apie asmens (šeimos) turimas pajamas, išvardytas Socialinių paslaugų įstatymo 39 straipsnyje (pajamų sumas).

64.	Jeigu informacija, reikalinga vertinant asmens finansines galimybes, yra valstybės registruose (kadastruose), žinybiniuose registruose, valstybės informacinėse sistemose ar ją Savivaldybės administracija pagal prašymą ir (ar) duomenų teikimo sutartis gauna iš valstybės ir (ar) Savivaldybės institucijų, įstaigų, įmonių ir organizacijų, asmuo šios informacijos teikti neprivalo.

65.	Asmens (šeimos) pajamos apskaičiuojamos ir asmens turto vertinimas atliekamas vadovaujantis Lietuvos Respublikos socialinių paslaugų įstatymo ir Mokėjimo už socialines paslaugas tvarkos aprašo, patvirtinto Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, nuostatomis.

66.	Skiriant transporto paslaugas asmens, kurio pajamos didesnės negu 2 VRP, finansinės galimybės mokėti už socialines paslaugas nevertinamos.

67.	Skiriant apgyvendinimo nakvynės namuose paslaugas asmens, kurio pajamos didesnės negu 1 VRP, finansinės galimybės mokėti už socialines paslaugas nevertinamos.

IX SKYRIUS

SOCIALINES PASLAUGAS TEIKIANČIOS ĮSTAIGOS PASIRINKIMAS

68.	Asmuo (vienas iš suaugusių šeimos narių), pageidaujantis gauti laikino atokvėpio ar socialinės priežiūros paslaugas, ar jo globėjas (rūpintojas, aprūpintojas), pasirenka konkrečią laikino atokvėpio ir (ar) socialinę priežiūrą teikiančią įstaigą iš Savivaldybės interneto svetainėje www.vilnius.lt viešinamo akredituotą laikino atokvėpio ir (ar) socialinės priežiūros paslaugas teikiančių įstaigų sąrašo.

69.	Asmuo (vienas iš suaugusių šeimos narių), pageidaujantis gauti socialinės globos paslaugas, ar jo globėjas (rūpintojas, aprūpintojas), pasirenka konkrečią socialinės globos (dienos, trumpalaikės ar ilgalaikės) paslaugas teikiančią įstaigą iš Savivaldybės interneto svetainėje www.vilnius.lt viešinamo socialinės globos paslaugas teikiančių įstaigų, kurios yra pavaldžios Savivaldybei arba su kuriomis Savivaldybė yra sudariusi paslaugų pirkimo sutartis, sąrašo.

70.	Tais atvejais, kai asmenys, vadovaujantis Aprašo 49 punktu, yra atleidžiami nuo skirtumo tarp įstaigos trumpalaikės ar ilgalaikės socialinės globos kainos ir asmens mokamos dalies už trumpalaikę ar ilgalaikę socialinę globą, socialinės globos paslaugas teikiančią įstaigą parenka Socialinės globos skyrimo komisija.

71.	Dėl bendrųjų socialinių paslaugų teikėjo pasirinkimo konsultacijas asmenims (šeimoms) teikia Vilniaus miesto socialinių paslaugų centras.

X SKYRIUS

BAIGIAMOSIOS NUOSTATOS

72.	Valstybės tarnautojai ir darbuotojai, dirbantys pagal darbo sutartis, už šio Aprašo nuostatų nesilaikymą atsako Lietuvos Respublikos teisės aktų nustatyta tvarka.

73.	Aprašo nuostatų vykdymo metu asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

74.	Duomenų subjekto teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.

75.	Dokumentai saugomi Lietuvos Respublikos dokumentų ir archyvų įstatymo nustatyta tvarka.

_______________________________

Pakeitimai:

1.

Vilniaus miesto savivaldybės taryba, Sprendimas

Nr. 1-804, 2024-12-18, paskelbta TAR 2024-12-23, i. k. 2024-22992

Dėl Tarybos 2024-09-25 sprendimo Nr. 1-685 „Dėl Vilniaus miesto savivaldybės gyventojų mokėjimo už socialines paslaugas tvarkos aprašo patvirtinimo“ pakeitimo